
A váltott műszakban dolgozó munkavállalók felmérése - egy kutatás sorozat eddigi eredményei

Jelen dolgozat egy, a váltott műszakban dolgozó munkavállalók felméréséről szóló kutatássorozat eddig lefolytatott két kutatásának eredményeit foglalja össze. Első kutatásunk során a munka-család konfliktus kialakulását, illetve a szervezeti elköteleződést vizsgáltuk a váltott műszakban dolgozó munkavállalók körében. Második kutatásunkban a váltott műszakos valamint az egyműszakos munkarendben dolgozó munkavállalók észlelt stressz szintjét, rezilienciáját továbbá a kiégés jelenségének valószínűségét hasonlítottuk össze. Mindkét kutatás empirikus jellegű volt, az adatokat online kérdőívfelvétellel rögzítettük. Az adatfelvétel időszaka mindkét kutatás esetében a COVID-19 világjárvány idejére esett. A kutatások eredményei azt mutatják, hogy a váltott műszakos munkarend nemcsak az egyén fizikális állapotát rontja, de a folyamatosan fennálló magas észlelt stressz szint korai kiégéssel szembeni mentális ellenállóképességre is negatívan hat. Mindemellett a műszakos munkavállaló családi életében való részvétele is akadályoztatott, amely gyakran vezet köreikben munkahelyükkel való elégedetlenség érzéséhez, így csökkentve a munkavállaló szervezettel szembeni elköteleződését.
Kulcsszavak: váltott műszak, munka-család konfliktus, észlelt stressz szint, reziliencia, kiégés, szervezeti elköteleződés



